Ettepanek: NÕUKOGU OTSUS, millega määratakse kindlaks Euroopa Liidu nimel EMP ühiskomitees võetav seisukoht seoses EMP lepingu XX lisa („Keskkond”) muutmisega /* COM/2014/0303 final - 2014/0157 (NLE) */





SELETUSKIRI 1. ETTEPANEKU TAUST Nõutava õiguskindluse ja siseturu ühtsuse tagamiseks peab EMP ühiskomitee pärast asjaomaste ELi õigusaktide vastuvõtmist integreerima need võimalikult kiiresti Euroopa Majanduspiirkonna lepingusse. EMP lepingu artiklis 78 on sätestatud, et lepinguosalised peavad tihendama ja laiendama koostööd muu hulgas keskkonna valdkonnas toimuva liidu tegevuse raames. 2. KONSULTEERIMINE HUVITATUD ISIKUTEGA JA MÕJU HINDAMINE EMP ühiskomitee otsuse eelnõu (mis on lisatud nõukogu otsuse ettepanekule) eesmärk on muuta EMP lepingu XX lisa („Keskkond”), et laiendada lepinguosaliste koostööd keskkonna valdkonnas. Selleks tuleb EMP lepingusse inkorporeerida Euroopa Parlamendi ja nõukogu 21. oktoobri 2009. aasta direktiiv 2009/128/EÜ, millega kehtestatakse ühenduse tegevusraamistik pestitsiidide säästva kasutamise saavutamiseks[1]. EMP lepingu XX lisa („Keskkond”) tuleks seetõttu muuta. Tuleb märkida, et ELi seisukoha peab vastu võtma nõukogu, kuna see sisaldab erandi tegemist ELi õigusest. Norral on olemas riiklik tegevuskava pestitsiidide kasutamisega seotud riskide vähendamiseks aastatel 2010–2014. Praegu kehtiv tegevuskava on neljas riiklik tegevuskava, mille eesmärk on vähendada taimekaitsevahendite kasutamist ja nende kasutamisega seotud ohtusid. Tegevuskava on suurel määral direktiivis sätestatud nõuetega kooskõlas. Mitu projekti jätkuvad 2014. aasta lõpuni. Lisaks on tänu kindlaksmääratud rahastamistsüklile juba otsustatud, milliseid projekte 2014. aastal prioriteetidena käsitatakse. Seetõttu on pärast 2014. aasta 31. detsembrit vaja ette näha ajavahemik käimasolevate projektide tulemuste analüüsiks ja uue riikliku tegevuskava väljatöötamiseks. Sellest tulenevalt teeb EFTA pool ühiskomitee otsuse eelnõus ettepaneku teha direktiivi artikli 4 lõikes 2 järgmine kohandus, mis annaks Norrale vajaliku aja uue riikliku tegevuskava väljatöötamiseks: „Norra puhul asendatakse sõnad „26. novembriks 2012” sõnadega „1. jaanuariks 2016”.” 3. ETTEPANEKU ÕIGUSLIK KÜLG Nõukogu määruse (EÜ) nr 2894/94 (Euroopa Majanduspiirkonna lepingu rakendamise korra kohta) artikli 1 lõikega 3 on ette nähtud, et nõukogu kehtestab komisjoni ettepanekul seisukoha, mis tuleb liidu nimel selliste otsuste suhtes võtta. Komisjon esitab nõukogule EMP ühiskomitee otsuse eelnõu, et nõukogu kiidaks selle heaks kui liidu seisukoha. Komisjon loodab, et ta saab seisukoha EMP ühiskomitees esitada esimesel võimalusel. 2014/0157 (NLE) Ettepanek: NÕUKOGU OTSUS, millega määratakse kindlaks Euroopa Liidu nimel EMP ühiskomitees võetav seisukoht seoses EMP lepingu XX lisa („Keskkond”) muutmisega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 175 lõiget 1 koostoimes artikli 218 lõikega 9, võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta,[2] eriti selle artikli 1 lõiget 3, võttes arvesse Euroopa Komisjoni ettepanekut, ning arvestades järgmist: (1) Euroopa Majanduspiirkonna leping[3] (edaspidi „EMP leping”) jõustus 1. jaanuaril 1994. (2) Kooskõlas EMP lepingu artikliga 98 võib EMP ühiskomitee oma otsusega muu hulgas muuta EMP lepingu XX lisa („Keskkond”). (3) EMP lepingusse tuleb inkorporeerida Euroopa Parlamendi ja nõukogu direktiiv 2009/128/EÜ[4]. (4) EMP lepingu XX lisa („Keskkond”) tuleks seetõttu vastavalt muuta. (5) EMP ühiskomitees võetav liidu seisukoht peaks seepärast tuginema lisatud otsuse eelnõule, ON VASTU VÕTNUD KÄESOLEVA OTSUSE: Artikkel 1 Euroopa Liidu nimel EMP ühiskomitees võetav seisukoht EMP lepingu XX lisa („Keskkond”) muutmise ettepaneku suhtes põhineb käesolevale otsusele lisatud EMP ühiskomitee otsuse eelnõul. Artikkel 2 Käesolev otsus jõustub selle vastuvõtmise kuupäeval. Brüssel, Nõukogu nimel eesistuja [1] ELT L 309, 24.11.2009, lk 71. [2] ELT L 305, 30.11.1994, lk 6. [3] ELT L 1, 3.1.1994, lk 3. [4] EUROOPA PARLAMENDI JA NÕUKOGU DIREKTIIV 2009/128/EÜ (ELT L 309, 24.11.2009, lk 71). LISA EMP ÜHISKOMITEE OTSUS nr .../2014, [kuupäev], millega muudetakse EMP lepingu XX lisa („Keskkond”) EMP ÜHISKOMITEE, võttes arvesse Euroopa Majanduspiirkonna lepingut (edaspidi „EMP leping”), eriti selle artiklit 98, ning arvestades järgmist: (1) EMP lepingusse tuleb inkorporeerida Euroopa Parlamendi ja nõukogu 21. oktoobri 2009. aasta direktiiv 2009/128/EÜ, millega kehtestatakse ühenduse tegevusraamistik pestitsiidide säästva kasutamise saavutamiseks,[1] parandatud ELTs L 161, 29.6.2010, lk 11. (2) Seetõttu tuleks EMP lepingu XX lisa vastavalt muuta, ON VASTU VÕTNUD KÄESOLEVA OTSUSE: Artikkel 1 EMP lepingu XX lisa punkti 1k (Euroopa Parlamendi ja nõukogu direktiiv 2003/35/EÜ) järele lisatakse järgmine punkt: „1l. 32009 L 0128: Euroopa Parlamendi ja nõukogu direktiiv 2009/128/EÜ, 21. oktoober 2009, millega kehtestatakse ühenduse tegevusraamistik pestitsiidide säästva kasutamise saavutamiseks (ELT L 309, 24.11.2009, lk 71), parandatud ELTs L 161, 29.6.2010, lk 11. Käesolevas lepingus loetakse selle direktiivi sätteid järgmises kohanduses: Norra puhul asendatakse artikli 4 lõikes 2 sõnad „26. novembriks 2012” sõnadega „1. jaanuariks 2016”.” Artikkel 2 Direktiivi 2009/128/EÜ (parandatud ELTs L 161, 29.6.2010, lk 11) islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed. Artikkel 3 Käesolev otsus jõustub [...], tingimusel et kõik EMP lepingu artikli 103 lõike 1 kohased teated on edastatud,* või EMP ühiskomitee [...] otsuse nr ...[2] [millega inkorporeeritakse määrus (EÜ) nr 1107/2009] jõustumise päeval, olenevalt sellest, kumb kuupäev on hilisem. Artikkel 4 Käesolev otsus avaldatakse Euroopa Liidu Teataja EMP osas ja EMP kaasandes. Brüssel, EMP ühiskomitee nimel eesistuja EMP ühiskomitee sekretärid [1] ELT L 309, 24.11.2009, lk 71. [2] ELT L … * [Põhiseadusest tulenevaid nõudeid ei ole nimetatud.] [Põhiseadusest tulenevad nõuded on nimetatud.]